b'\n_START_ARTICLE_\nAbsolutism\n_START_SECTION_\nOrigini\n_START_PARAGRAPH_\nTermenul de absolutism a ap\xc4\x83rut \xc3\xaen perioada de sf\xc3\xa2r\xc8\x99it al sec. al XVIII-lea \xc8\x99i prima jumatate a sec. al XIX-lea, \xc3\xaen momentul \xc3\xaen care fenomenul respectiv disp\xc4\x83rea odat\xc4\x83 cu Revolu\xc8\x9bia francez\xc4\x83. Cuv\xc3\xa2ntul dorea s\xc4\x83 sublinieze aspectele negative ale puterii monarhice nelimitate. Mai dificil\xc4\x83 este identificarea originilor regimurilor absolutiste, ale c\xc4\x83ror anticip\xc4\x83ri ar trebui depistate \xc3\xaen sec. al XIII-lea \xc8\x99i al XV-lea. Perioada definitorie a absolutismului trebuie plasat\xc4\x83 \xc3\xaentre sec. al XVI-lea \xc8\x99i al XVIII-lea, o dat\xc4\x83 cu dezvoltarea marilor monarhii na\xc8\x9bionale din Europa (cu toate c\xc4\x83 existau uneori diferen\xc8\x9be importante \xc3\xaentre absolutismul francez, englez \xc8\x99i german).\n_START_SECTION_\nAbsolutismul - criz\xc4\x83 intelectual\xc4\x83 \xc8\x99i moral\xc4\x83\n_START_PARAGRAPH_\nAbsolutismul a ap\xc4\x83rut ca r\xc4\x83spuns la o criz\xc4\x83 intelectual\xc4\x83 \xc8\x99i moral\xc4\x83. \xc3\x8enflorirea intelectual\xc4\x83 \xc3\xaen perioada Rena\xc8\x99terii, a Reformei Protestante, precum  \xc8\x99i a Revolu\xc8\x9biei \xc8\x98tiin\xc8\x9bifice a schimbat concep\xc8\x9bia lumii feudale, provoc\xc3\xa2nd crize de legitimare a autorit\xc4\x83\xc8\x9bii, care a contribuit la instabilitatea politic\xc4\x83 \xc8\x99i favorizarea r\xc4\x83zboaielor. Absolutismul a fost drept reac\xc8\x9bie, care a pus sub semnul \xc3\xaentreb\xc4\x83rii ordinea politic\xc4\x83 feudal\xc4\x83, afirm\xc3\xa2nd necesitatea unei autorit\xc4\x83\xc8\x9bi suverane centralizate de origine divin\xc4\x83.\n_START_SECTION_\nDefinire\n_START_PARAGRAPH_\nAbsolutismul creeaz\xc4\x83 un puternic aparat de stat, vizibil \xc8\x99i relativ independent \xc3\xaen raport cu clasa nobililor, dar care ocrote\xc8\x99te \xc8\x99i consolideaz\xc4\x83 \xc3\xaen fapt interesele generale ale acestei clase. Apare \xc8\x99i se dezvolt\xc4\x83 \xc3\xaen perioada de destr\xc4\x83mare a st\xc4\x83rilor feudale \xc8\x99i de transformare a st\xc4\x83rilor or\xc4\x83\xc8\x99ene\xc8\x99ti mijlocii \xc3\xaen clasa burgheziei moderne. \xc3\x8en general, absolutismul, sprijinindu-se pe nobilime \xc8\x99i folosindu-se de puterea economic\xc4\x83 a burgheziei \xc3\xaen dezvoltare urm\xc4\x83re\xc8\x99te sl\xc4\x83birea aristocra\xc8\x9biei feudale \xc3\xaen scopul cre\xc4\x83rii unei puteri centralizate autoritare prin lichidarea st\xc4\x83rii de destr\xc4\x83mare feudal\xc4\x83 \xc8\x99i a luptelor nobiliare interne.\n_START_SECTION_\nExemple\n_START_PARAGRAPH_\nAbsolutismul apare \xc3\xaen cele mai multe \xc8\x9b\xc4\x83ri europene la sf\xc3\xa2r\xc8\x99itul secolului al XV-lea, ajung\xc3\xa2nd s\xc4\x83 cunoasc\xc4\x83 formele sale clasice \xc3\xaen timpul Elisabetei Tudor (Dinastia Tudor (1558 - 1603), Ludovic al XIV-lea (1643 - 1715) Dinastia Bourbon, Petru I cel Mare (1682 - 1725) Dinastia Romanov, \xc8\x99.a.m.d.._NEWLINE_Absolutismul monarhic va fi \xc3\xaenl\xc4\x83turat \xc3\xaen apusul Europei prin revolu\xc8\x9biile burgheze din \xc8\x9a\xc4\x83rile de Jos (secolul XVI), Anglia (secolul XVII), Fran\xc8\x9ba (secolul XVIII). \xc3\x8en centrul \xc8\x99i estul Europei, absolutismul se va men\xc8\x9bine \xc3\xaembr\xc4\x83c\xc3\xa2nd forma absolutismului luminat (despotismul luminat) care, prin reforme, va prelungi \xc3\xaen timp \xc8\x99i existen\xc8\x9ba monarhiei absolutiste, dar \xc8\x99i a formelor feudale._NEWLINE_\xc3\x8en \xc8\x9a\xc4\x83rile rom\xc3\xa2ne, un astfel de despot luminat a fost Constantin Mavrocordat care, \xc3\xaentre 1730 - 1769, \xc3\xaen cele 10 domnii, a \xc3\xaent\xc4\x83rit puterea domneasc\xc4\x83 printr-un sistem de reforme sociale, fiscale, administrative \xc8\x99i judec\xc4\x83tore\xc8\x99ti.'